CELEX: 32016D1156
Language: hu
Date: 2016-07-14 00:00:00
Title: A Bizottság (EU) 2016/1156 végrehajtási határozata (2016. július 14.) az Amerikai Egyesült Államok illetékes hatóságainak a 2006/43/EK európai parlamenti és tanácsi irányelv szerinti megfelelőségéről (az értesítés a C(2016) 4364. számú dokumentummal történt) (EGT-vonatkozású szöveg)

15.7.2016   
            
            
               HU
            
            
               Az Európai Unió Hivatalos Lapja
            
            
               L 190/83
            
         A BIZOTTSÁG (EU) 2016/1156 VÉGREHAJTÁSI HATÁROZATA
   (2016. július 14.)
   az Amerikai Egyesült Államok illetékes hatóságainak a 2006/43/EK európai parlamenti és tanácsi irányelv szerinti megfelelőségéről
   
      
         (az értesítés a C(2016) 4364. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről szóló, 2006. május 17-i 2006/43/EK európai parlamenti és tanácsi irányelvre (1) és különösen annak 47. cikke (3) bekezdésének első albekezdésére,
   mivel:
   
               (1)
            
            
               A 2006/43/EK irányelv 47. cikkének (1) bekezdése értelmében a tagállamok csak akkor engedélyezhetik az általuk jóváhagyott jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok és ellenőrzési és vizsgálati jelentések átadását harmadik ország illetékes hatóságainak, ha az érintett harmadik ország illetékes hatóságai megfelelnek azoknak a követelményeknek, amelyeket a Bizottság megfelelőnek nyilvánított, valamint léteznek viszonosságon alapuló munkavégzési megállapodások az érintett illetékes hatóságok között.
            
         
               (2)
            
            
               A Bizottság a 2013/280/EU végrehajtási határozattal (2) úgy ítélte meg, hogy az Egyesült Államok illetékes hatóságai, nevezetesen az Amerikai Egyesült Államok Részvénytársaságainak Számviteli Felügyeleti Testülete (Public Company Accounting Oversight Board of the United States of America) és az Amerikai Egyesült Államok Értékpapír- és Tőzsdebizottsága (Securities and Exchange Commission of the United States of America) megfelelnek a 2006/43/EK irányelv 47. cikke (1) bekezdésének c) pontja alkalmazásában megfelelő követelményeknek. Az említett határozat 2013. augusztus 1-től alkalmazandó és 2016. július 31-én hatályát veszti. Ezért meg kell állapítani, hogy az Egyesült Államok illetékes hatóságai továbbra is megfelelnek-e azon követelményeknek, melyek alapján számukra átadhatók a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok és egyéb dokumentumok, valamint ellenőrzési, illetve vizsgálati jelentések.
            
         
               (3)
            
            
               A 2013/280/EU végrehajtási határozat alkalmazásának időbeli korlátozását az egymás felügyeleti rendszerébe vetett kölcsönös bizalom hiánya okozta. Ennélfogva elsősorban a tagállamok illetékes hatóságai és az Egyesült Államok illetékes hatóságai közötti együttműködési mechanizmus felülvizsgálatára került sor annak érdekében, hogy értékelhetők legyenek a kölcsönös bizalom kialakítása területén elért eredmények. A 2013/280/EU végrehajtási határozat elfogadása óta kialakult a bizalom néhány formája, ideértve a tevékenységek közötti szükségtelen átfedések elkerülése és az együttműködés azon megközelítéseinek meghatározása iránti elköteleződést is, amelyek a jövőben a nagyobb mértékű bizalomhoz vezetnek.
            
         
               (4)
            
            
               A megfelelőséggel kapcsolatban a 2006/43/EK irányelv 47. cikkének (3) bekezdése értelmében hozott döntés nem vonatkozik a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok és egyéb dokumentumok, valamint ellenőrzési és vizsgálati jelentések átadásával kapcsolatos egyéb konkrét feltételekre, például az irányelv 47. cikke (1) bekezdésének d) pontja szerinti, az érintett illetékes hatóságok közötti, viszonosságon alapuló munkavégzési megállapodásokra, valamint a személyes adatok harmadik ország részére történő átadására vonatkozó, az irányelv 47. cikke (1) bekezdésének e) pontjában szereplő előírásokra.
            
         
               (5)
            
            
               A jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok és egyéb dokumentumok, valamint ellenőrzési és vizsgálati jelentések harmadik ország illetékes hatóságai számára való átadása a független közfelügyelet ellátásához fűződő jelentős közérdeket tükrözi. Ennek megfelelően a tagállamok illetékes hatóságainak a 2006/43/EK irányelv 47. cikkének (2) bekezdése szerinti munkavégzési megállapodásoknak megfelelően biztosítaniuk kell, hogy az említett irányelv 47. cikkének (1) bekezdése alapján átadott dokumentumokat az Egyesült Államok illetékes hatóságai kizárólag a közfelügyelettel, a külső minőségbiztosítással, valamint a könyvvizsgálók és könyvvizsgáló cégek vizsgálatával összefüggő hatásköreik gyakorlása céljából használják.
            
         
               (6)
            
            
               A jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok harmadik ország illetékes hatóságainak történő átadása azt foglalja magában, hogy a dokumentumokat birtokló jog szerinti könyvvizsgáló vagy könyvvizsgáló cég – az érintett tagállam illetékes hatóságainak előzetes egyetértésével – hozzáférést biztosít a dokumentumokhoz vagy azokat továbbítja, vagy ugyanezt maga az érintett tagállam illetékes hatósága teszi meg.
            
         
               (7)
            
            
               Ellenőrzések és vizsgálatok esetén a jog szerinti könyvvizsgálók és könyvvizsgáló cégek kizárólag a 2006/43/EK irányelv 47. cikkében és e határozatban foglalt feltételek teljesülése esetén biztosíthatnak hozzáférést a könyvvizsgálati munkaanyagokhoz vagy egyéb dokumentumokhoz, illetve továbbíthatják azokat az Egyesült Államok illetékes hatóságai felé.
            
         
               (8)
            
            
               A tagállamoknak a 2006/43/EK irányelv 47. cikke (4) bekezdésének sérelme nélkül biztosítaniuk kell, hogy a közfelügyelet, minőségbiztosítás és a jog szerinti könyvvizsgálókkal és könyvvizsgáló cégekkel kapcsolatos vizsgálatok során az általuk engedélyezett jog szerinti könyvvizsgálók és könyvvizsgáló cégek és az Egyesült Államok illetékes hatóságai közötti kapcsolatok az érintett tagállamok illetékes hatóságain keresztül zajlanak.
            
         
               (9)
            
            
               A tagállamoknak biztosítaniuk kell, hogy a 2006/43/EK irányelv által előírt, jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok és ellenőrzési és vizsgálati jelentések saját illetékes hatóságaik és az Egyesült Államok illetékes hatóságai közötti átadására vonatkozó, e határozat hatálya alá tartozó munkavégzési megállapodások kölcsönösek legyenek, és a dokumentumokban esetlegesen szereplő, a könyvvizsgálat alanyával vagy a könyvvizsgálatot végző jog szerinti könyvvizsgálóval vagy könyvvizsgáló céggel kapcsolatos szakmai titkok és érzékeny üzleti információk védelmével kapcsolatos rendelkezéseket is tartalmazzanak, ideértve a szellemi és ipari tulajdonjogokat is.
            
         
               (10)
            
            
               Ha a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok és ellenőrzési és vizsgálati jelentések az Egyesült Államok illetékes hatóságai számára történő átadása személyes adatok átadásával is jár, az csak abban az esetben lehet jogszerű, ha megfelel a nemzetközi adattovábbításra vonatkozóan az Európai Parlament és a Tanács 95/46/EK irányelvében (3) rögzített szabályoknak. A 2006/43/EK irányelv 47. cikke (1) bekezdésének e) pontja tehát előírja a tagállamok számára, hogy biztosítsák, hogy a személyes adatok saját illetékes hatóságaik és az Egyesült Államok illetékes hatóságai közötti átadása a 95/46/EK irányelv IV. fejezetével összhangban történjék. A tagállamoknak különösen illetékes hatóságaik és az Egyesült Államok illetékes hatóságai közötti kötelező érvényű megállapodások megkötésével is biztosítaniuk kell, hogy megfelelő óvintézkedések legyenek érvényben az átadott személyes adatok védelme érdekében, és hogy az Egyesült Államok illetékes hatóságai az érintett tagállamok illetékes hatóságainak előzetes hozzájárulása nélkül ne adják tovább az átadott dokumentumokban szereplő személyes adatokat.
            
         
               (11)
            
            
               A tagállamok az eredményes felülvizsgálat biztosítása érdekében szükséges esetekben dönthetnek úgy, hogy különleges körülmények között hozzájárulnak ahhoz, hogy az illetékes hatóságaik által végrehajtott vizsgálatokat az Egyesült Államok illetékes hatóságaival közösen folytassák le. A tagállamok hozzájárulhatnak ahhoz, hogy az Egyesült Államok illetékes hatóságaival folytatott együttműködés közös vizsgálat formájában vagy vizsgálati és a jog szerinti könyvvizsgálók vagy könyvvizsgáló cégek birtokában lévő bizalmas könyvvizsgálati munkaanyagokba vagy egyéb dokumentumokba, illetve ellenőrzési és vizsgálati jelentésekbe való betekintési jogkörrel nem rendelkező megfigyelők bevonásával valósuljon meg. Különösen a szuverenitás, a titoktartás és a viszonosság tiszteletben tartása érdekében kívánatos, hogy az ilyen együttműködésre minden esetben csak a 2006/43/EK irányelv 47. cikkének (2) bekezdésében, valamint az e határozatban előírt feltételek mellett kerülhessen sor. A tagállamoknak biztosítaniuk kell, hogy a 2006/43/EK irányelv 47. cikkének megfelelően a tagállamok és az Egyesült Államok illetékes hatóságainak együttes részvételével az Unióban folyó bármely közös vizsgálat – általános szabályként – az érintett tagállam illetékes hatóságának irányításával történjen.
            
         
               (12)
            
            
               Az Amerikai Egyesült Államok Értékpapír- és Tőzsdebizottsága a könyvvizsgálók és könyvvizsgáló cégek vizsgálatára vonatkozó hatáskörrel rendelkezik; ezért indokolt, hogy e határozat csak az Amerikai Egyesült Államok Értékpapír- és Tőzsdebizottságának a könyvvizsgálók és könyvvizsgáló cégek vizsgálatára vonatkozó hatáskörére terjedjen ki. Az Amerikai Egyesült Államok Értékpapír- és Tőzsdebizottsága megfelelő óvintézkedéseket alkalmaz, tiltja, hogy jelenlegi és korábbi alkalmazottai bármely külső harmadik fél vagy hatóság számára bizalmas információkat adjanak át, és szankcionálja ennek megszegését. Az Egyesült Államok jogszabályai értelmében az Amerikai Egyesült Államok Értékpapír- és Tőzsdebizottsága átadhatja a tagállamok illetékes hatóságainak a 2006/43/EK irányelv 47. cikkének (1) bekezdésében említettekkel egyenértékű, az általa az ilyen könyvvizsgálók vagy könyvvizsgáló cégek tekintetében elvégezhető vizsgálattal összefüggő dokumentumokat. Ennek alapján az Amerikai Egyesült Államok Értékpapír- és Tőzsdebizottsága megfelel azon követelményeknek, amelyeket a 2006/43/EK irányelv 47. cikke (1) bekezdésének c) pontja alkalmazásában megfelelőnek kell nyilvánítani.
            
         
               (13)
            
            
               Az Amerikai Egyesült Államok Részvénytársaságainak Számviteli Felügyeleti Testülete a közfelügyeletre, a külső minőségbiztosításra, valamint a könyvvizsgálók és könyvvizsgáló cégek vizsgálatára vonatkozó hatáskörrel rendelkezik. Megfelelő óvintézkedéseket alkalmaz, tiltja, hogy jelenlegi és korábbi alkalmazottai bármely külső harmadik fél vagy hatóság számára bizalmas információkat adjanak át, és szankcionálja ennek megszegését. Az Amerikai Egyesült Államok jogszabályai értelmében az Amerikai Egyesült Államok Részvénytársaságainak Számviteli Felügyeleti Testülete átadhatja a tagállamok illetékes hatóságainak a 2006/43/EK irányelv 47. cikkének (1) bekezdésében említettekkel egyenértékű dokumentumokat. Ennek alapján az Amerikai Egyesült Államok Részvénytársaságainak Számviteli Felügyeleti Testülete megfelel azon követelményeknek, amelyeket a 2006/43/EK irányelv 47. cikke (1) bekezdésének c) pontja alkalmazásában megfelelőnek kell nyilvánítani.
            
         
               (14)
            
            
               Ez a határozat nem érinti a 2004/109/EK európai parlamenti és tanácsi irányelv (4) 25. cikkének (4) bekezdésében említett együttműködési megállapodásokat.
            
         
               (15)
            
            
               Valamely harmadik ország illetékes hatóságai által a 2006/43/EK irányelv 47. cikke (3) bekezdésének első albekezdése szerint teljesített követelmények megfelelőségére vonatkozó következtetés nem korlátozhat semmiféle olyan határozatot, amelyet a Bizottság az említett irányelv 46. cikkének (2) bekezdése értelmében elfogadhat az említett harmadik ország könyvvizsgálóira és könyvvizsgáló cégeire vonatkozó közfelügyelet, minőségbiztosítás, vizsgálati és szankciórendszerek egyenértékűségéről.
            
         
               (16)
            
            
               E határozat célja, hogy megkönnyítse a tagállamok és az Egyesült Államok illetékes hatóságai közötti hathatós együttműködést. A határozat célja az, hogy e hatóságok a közfelügyelettel, a külső minőségbiztosítással és vizsgálatokkal kapcsolatos feladataikat az érintett felek jogainak védelme mellett tudják elvégezni. A tagállamok kötelesek megküldeni az Egyesült Államok illetékes hatóságaival kötött kölcsönös együttműködési megállapodásokat a Bizottságnak, így lehetővé téve a Bizottság számára annak értékelését, hogy az együttműködés összhangban van-e a 2006/43/EK irányelv 47. cikkével.
            
         
               (17)
            
            
               A könyvvizsgálati felügyelettel kapcsolatos együttműködés végső célja az, hogy a tagállamok illetékes hatóságai és az Egyesült Államok illetékes hatóságai között megvalósulhasson az egymás felügyeleti rendszereire való kölcsönös támaszkodás. Így a jog szerinti könyvvizsgáló vagy könyvvizsgáló cég birtokában lévő könyvvizsgálói munkaanyagok vagy egyéb dokumentumok és ellenőrzési és vizsgálati jelentések átadása csak kivételes esetben lesz szükséges. Az egymás felügyeleti rendszereire való kölcsönös támaszkodás az Unió és az Egyesült Államok könyvvizsgálat-ellenőrzési rendszereinek egyenértékűségére épülne.
            
         
               (18)
            
            
               Az Egyesült Államok illetékes hatóságai a tagállamok könyvvizsgálat-felügyeleti rendszereit további értékelésnek kívánják alávetni, mielőtt úgy döntenének, hogy a tagállamok illetékes hatóságai által gyakorolt felügyeletre hagyatkoznak. Ezért a tagállamok illetékes hatóságai és az Egyesült Államok illetékes hatóságai közötti együttműködési mechanizmust az egymás felügyeleti rendszereire való kölcsönös támaszkodás felé tett előrelépés értékelése céljából felül kell vizsgálni. Ezen okból e határozat korlátozott ideig alkalmazandó.
            
         
               (19)
            
            
               Mindazonáltal a Bizottság rendszeresen nyomon követi a felügyeleti és szabályozási együttműködés terén zajló fejleményeket. E határozatot a felügyelet és szabályozás terén az Unióban és az Egyesült Államokban bekövetkező változások fényében adott esetben felül kell majd vizsgálni, figyelembe véve a releváns információk minden elérhető forrását. A felülvizsgálat a megfelelőségi nyilatkozat visszavonásához vezethet.
            
         
               (20)
            
            
               Az európai adatvédelmi biztos 2016. május 27-én nyilvánított véleményt.
            
         
               (21)
            
            
               Az e határozatban előírt intézkedések összhangban vannak a 2006/43/EK irányelv 48. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Az Amerikai Egyesült Államok Részvénytársaságainak Számviteli Felügyeleti Testülete és az Amerikai Egyesült Államok Értékpapír- és Tőzsdebizottsága teljesítik azokat a követelményeket, amelyek a 2006/43/EK irányelv 47. cikke (1) bekezdésének c) pontja értelmében megfelelőnek minősülnek a könyvvizsgálati munkaanyagok vagy egyéb dokumentumok és ellenőrzési és vizsgálati jelentések a 2006/43/EK irányelv 47. cikkének (1) bekezdése szerinti átadása tekintetében.
   2. cikk
   (1)   A tagállamok biztosítják, hogy abban az esetben, ha a jog szerinti könyvvizsgálók vagy könyvvizsgáló cégek birtokában levő könyvvizsgálati munkaanyagok vagy egyéb dokumentumok kizárólag olyan tagállamban nyilvántartásba vett jog szerinti könyvvizsgáló vagy könyvvizsgáló cég birtokában vannak, amely eltér attól a tagállamtól, amelyben a csoportkönyvvizsgálót nyilvántartásba vették, és amelynek illetékes hatóságához az 1. cikkben megjelölt hatóságtól az átadás iránti kérelem érkezett, az ilyen dokumentumokat csak akkor adják át a kérelmező illetékes hatóságnak, ha az első tagállam illetékes hatósága az átadáshoz kifejezetten hozzájárult.
   (2)   A tagállamok biztosítják, hogy illetékes hatóságaik és az Egyesült Államok illetékes hatóságainak együttes részvételével az Unióban folyó bármely közös vizsgálat megfelel a 2006/43/EK irányelv 47. cikkében meghatározott feltételeknek, és hogy az – általános szabályként – az érintett tagállam illetékes hatóságának irányításával történik.
   (3)   A tagállamok biztosítják, hogy az illetékes hatóságaik és az Egyesült Államok illetékes hatóságai között létrejött kétoldalú munkavégzési megállapodások megfelelnek az e cikkben előírt együttműködési feltételeknek.
   3. cikk
   Ezt a határozatot 2016. augusztus 1-jétől2022. július 31-ig kell alkalmazni.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2016. július 14-én.
      
         
            a Bizottság részéről
         
         Jonathan HILL
         
            a Bizottság tagja
         
      
   
   
      (1)  HL L 157., 2006.6.9., 87. o.
   
   
      (2)  A Bizottság 2013. június 11-i 2013/280/EU végrehajtási határozata az Egyesült Amerikai Államok illetékes hatóságainak a 2006/43/EK európai parlamenti és tanácsi irányelv szerinti megfelelőségéről (HL L 161., 2013.6.13., 4. o.).
   
      (3)  Az Európai Parlament és a Tanács 1995. október 24-i 95/46/EK irányelve a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).
   
      (4)  Az Európai Parlament és a Tanács 2004. december 15-i 2004/109/EK irányelve a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról (HL L 390., 2004.12.31., 38. o.).